SET ปิดเช้าร่วง 19 จุด รับแรงขายบิ๊กแคป-แพนิกมาตรการเมียนมา
SET ปิดเช้ารูด 19 จุด เซ่นแรงขายบิ๊กแคป รวมถึงหุ้นที่มีธุรกิจเกี่ยวข้องเมียนมาหลังกังวลผลกระทบจากมาตรการสกัดการไหลออกของเงินตราต่างประเทศ ช่วงบ่ายคาดอาจลงไปทดสอบ 1,520 จุดอีกครั้ง
SET ปิดเช้ารูด 19 จุด เซ่นแรงขายบิ๊กแคป รวมถึงหุ้นที่มีธุรกิจเกี่ยวข้องเมียนมาหลังกังวลผลกระทบจากมาตรการสกัดการไหลออกของเงินตราต่างประเทศ ช่วงบ่ายคาดอาจลงไปทดสอบ 1,520 จุดอีกครั้ง
19 ก.ค. 2565

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้ปรับตัวลงมากกว่าตลาดต่างประเทศ เนื่องจากมีปัจจัยในประเทศซ้ำเติมปัจจัยภายนอกที่ยังเป็นลบ โดยบ้านเรารับแรงขายหุ้นขนาดใหญ่ (Big Cap) และหุ้นที่มีธุรกิจเกี่ยวข้องกับเมียนมาหลายตัวปรับตัวลงแรงในลักษณะ Panic Sell เนื่องจากกังวลผลกระทบจากมาตรการภาครัฐของเมียนมาที่สกัดการไหลออกของเงินตราต่างประเทศ และกำลังซื้อในเมียนมาอาจลดลงจากภาวะเศรษฐกิจตกต่ำ แต่ยังมองผลกระทบที่แท้จริงอาจไม่รุนแรง และคงไม่ได้กระทบกับผลประกอบการของบริษัทในกลุ่มดังกล่าวมากนัก
นอกจากนี้ จากที่กระทรวงพาณิชย์ได้ขอความร่วมมือให้ปรับลดราคาเนื้อหมูเนื้อไก่ ส่งผลให้ราคาหุ้นกลุ่มเนื้อหมูเนื้อไก่ปรับตัวลง ทั้ง TFG, CPF, GFPT ก็ยิ่งซ้ำเติมตลาดมากขึ้น
สำหรับแนวโน้มตลาดช่วงบ่าย คาดว่ายังอยู่ในแดนลบต่อไป และอาจลงมาทดสอบแนวรับสำคัญที่ 1,520 จุดอีกครั้ง ส่วนแนวต้านให้ไว้ที่ 1,535-1,540 จุด นอกจากนี้ยังต้องติดตามการอภิปรายไม่ไว้วางใจรัฐบาลที่เริ่มขึ้นในวันนี้เป็นวันแรก
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
SCB มูลค่าการซื้อขาย 1,985.50 ล้านบาท ปิดที่ 91.75 บาท ลดลง 3.50 บาท
PTTEP มูลค่าการซื้อขาย 1,438.00 ล้านบาท ปิดที่ 160.50 บาท เพิ่มขึ้น 2.50 บาท
KBANK มูลค่าการซื้อขาย 1,391.02 ล้านบาท ปิดที่ 138.00 บาท ลดลง 3.00 บาท
BANPU มูลค่าการซื้อขาย 1,031.20 ล้านบาท ปิดที่ 12.70 บาท ลดลง 0.10 บาท
PTT มูลค่าการซื้อขาย 977.58 ล้านบาท ปิดที่ 34.25 บาท ลดลง 0.25 บาท